NDBV dien klagte in oor tiers in aanhouding | Maroela Media
Die Nasionale Dierebeskermingsvereniging (NDBV) het strafregtelike klagte teen 'n wildplaas in Noordwes ingedien nadat tiers op dié plaas sonder water in vuil skuilings aangehou is.
Ondersoekers van die NDBV het in November vanjaar die wildplaas in die buitewyke van Klerksdorp besoek nadat hulle inligting rakende die haglike toestande van dié plaas ontvang het.
"Dit het voorgekom of die tiers op die eiendom aan hitte-uitputting ly en in vuil en onhigiëniese toestande leef. Dit was duidelik dat hul skuilings vir 'n geruime tyd nie skoongemaak is nie," sê die NDBV in 'n verklaring.
Tot die organisasie se afgryse is dié diere in onvoldoende skuilings aangehou sonder skoon water of voldoende badgeriewe.
Die NDBV wys daarop dat die aanhouding van tiers 'n oortreding van die Dierebeskermingswet is. Die vereniging beskuldig die eienaars van die plaas ook daarvan dat hulle nie die voorwaardes van hul permit deur die Noordwes-departement vir ekonomiese ontwikkeling, omgewing, bewaring en toerisme nagekom het nie.
Die NDBV het nou 'n waarskuwing aan die eienaars gerig en strafregtelike klagte teen hulle uitgereik.
Hulle het ook die departement genader om duidelikheid oor die permitvoorwaardes en die pad vorentoe vir die tiers te kry. Daar is tot dusver egter geen duidelike antwoord hieroor ontvang nie.
Volgens die organisasie is tiers 'n eksotiese spesie en dus nie ten volle aangepas om die hoë temperature gedurende die somermaande in Noordwes te hanteer nie.
"Om tiers in hierdie toestande aan te hou is onaanvaarbaar en dit is in werklikheid 'n uitstekende voorbeeld van waarom ons nié eksotiese spesies in Suid-Afrika of enige wilde dier in aanhouding moet hou nie," sê Douglas Wolhuter, die NDBV se bestuurder van die wildbewaringseenheid.
Die direktoraat vir prioriteitsmisdaadondersoeke (die Valke) ondersoek nou die saak.
Klerksdorp NDBV Noordwes tiere
Ek hoop hulle land in die tronk op
Nee Arie, gooi hulle in die hok saam die tiere…..
Ja nee wat ek stem, gooi hulle saam met die honger tiere in daai hokke!! Sulke mense hoort nie in ons samelewing nie, eintlik stem ek glad nie saam met enige diere in hokke nie!!!!